Μήνυμα προς την Ελλάδα να εφαρμόσει τις απαραίτητες μεταρρυθμίσεις προκειμένου να καταστεί ανταγωνιστική, αλλιώς «δεν θα μπορέσει να παραμείνει στην Ευρωζώνη», έστειλε ο Γερμανός υπουργός Οικονομικών Βόλφγκανγκ Σόιμπλε, ενώ σημείωσε πως μόνο εκτός Ευρωζώνης θα υπήρχε η δυνατότητα «κουρέματος» του χρέους.

Μιλώντας στο γερμανικό δίκτυο ARD την Τετάρτη, ο Γερμανός υπουργός Οικονομικών εξέφρασε την εκτίμηση πως η Ελλάδα θα ολοκληρώσει το πρόγραμμα εφόσον τηρήσει τους κανόνες.

«Η πίεση προς την Αθήνα για υλοποίηση μεταρρυθμίσεων πρέπει να συνεχιστεί, ώστε η χώρα να γίνει ανταγωνιστική. Σε αντίθετη περίπτωση, δεν θα είναι σε θέση να παραμείνει εντός του ευρώ», ανέφερε χαρακτηριστικά.

Ο Σόιμπλε επανέλαβε ότι το πρόβλημα της Ελλάδας δεν είναι το χρέος, αλλά η ανταγωνιστικότητα.